Työpaikkojen laittaminen avoimeen hakuun sopii osalle yrityksistä, mutta useat täyttävät paikat muilla tavoin.

Avointen työpaikkojen määrä ja niiden hakeminen on puhuttanut viime aikoina muun muassa siksi, että hallitus suunnittelee velvoittavansa työttömät lähettämään vähintään yhden työhakemuksen viikossa.

Rakennusyhtiö Lehdon henkilöstöjohtaja Jari Timonen sanoi toukokuun alussa Helsingin Sanomien haastattelussa, ettei yhtiö laita rakennusmiehen paikkoja nykyisinkään avoimeen hakuun, ”koska hakemuksia tulisi satoja”.

Sama ilmiö on nähtävissä konepajateollisuuden rekrytoinneissa, kerrotaan Pohjois-Savossa sijaitsevista alan oppilaitoksista Taloussanomille.

Kysyimme alueen yrityksiltä, onko työhakemusten rustaamisessa enää järkeä, jos työpaikat täytetään muuta kautta.

Työharjoittelusta työhön

Iisalmelaisen konepajan Timacon toimitusjohtaja Jouko Tiainen kertoo, ettei yritys laita työpaikkoja avoimeen hakuun käytännössä koskaan.

Tiaisen mukaan 60-henkiseen yritykseen on haettu työntekijöitä avoimissa kanavissa kerran tai kaksi.

– Me haemme yleensä enintään paria työntekijää kerralla, joten tarvetta avoimelle haulle ei oikein ole. Usein taloon tullaan työharjoitteluun, ja jos homma toimii, palkkaamme, Tiainen kuvaa.

Häntä suhtautuu varauksella hallituksen suunnitelmaan velvoittaa työttömiä lähettämään hakemuksia viikoittain.

– Se varmaankin lisäisi turhien kyselyjen määrää ja pistäisi miettimään, kannattaako paikkoja laittaa avoimeen hakuun. Työttömiä pitää mielestäni jollain tavalla aktivoida, mutta en tiedä, onko tämä oikea tapa.

Ponsse ei huku hakemuksiin

Työ- ja elinkeinoministeriön selvityksen mukaan alle puolet yrityksistä käytti vuonna 2015 rekrytoinnissaan te-toimistojen palveluita eli esimerkiksi ilmoitti työpaikat avoimeen hakuun.

Avoimia hakuja näyttävät suosivan ainakin suuret yritykset, jotka hakevat useita työntekijöitä kerrallaan.

Pohjois-Savon suurimman konepajan, pörssiyhtiö Ponssen henkilöstöjohtaja Paula Oksman kertoo noin 800 henkeä työllistävän yhtiön ilmoittavan avoimet työpaikat lähes järjestään virallisissa kanavissa.

– Ei niitä hakemuksia liikaa tule, vaikka toki niiden perkaamisessa aina jonkin verran työtä onkin.

Oksman ei usko, että hallituksen kaavailut muuttavat Ponssen rekrytointikäytäntöjä.

Hakemustulvan sijaan Oksmania huolestuttaa ammattiosaajien puute.

– Toistaiseksi hitsaajia ja sähkömiehiä on joten kuten löytynyt, mutta tilanne on mennyt koko ajan vaikeammaksi.

Vuokratyö voi poikia työpaikan

Aiempaa yleisempää on yritysten palkkalistoille päätyminen vuokratyöyhtiön kautta, sanoo Paakkilan konepajan toimitusjohtaja Juha Huhtinen.

– Vuokrafirman kautta haetaan työntekijöitä ensin jollekin tietylle pätkälle, ja toisinaan heitä sen jälkeen palkataan yrityksen listoille.

Esimerkiksi kesätöiden perään taas kyselee oma-aloitteisesti niin moni, ettei julkiseen hakuun aina ole tarvetta.

– Emme me silti avoimista hauista ole mitenkään lopullisesti luopuneet. Se on ihan hyvä tapa etsiä työntekijöitä, Huhtinen toteaa.